SAN FERNANDO CITY, La Union - Arigna a naupay ita dagiti dadduma a Pinoy workers idiay pagilian nga Israel gapu iti naminsan manen a panag-collapse ti ceasefire iti nasao a pagilian.
Immuna iti daytoy, dumanon iti nasurok 30 a rocket ti impatayab ti Hamas militants idiay Israel iti laksid ti naiatungpal nga extended ceasefire, banang a pinagibalsan met ti Jerusalem.
Segun ken ni Jean Lopez-Manongdo, saandan a makaturturog gapu iti awan-sardayna a panagpatayab iti raketa manipud iti agsinnumbangir a benneg.
Dinakamatna pay nga agarup tunggal uppat a minutos ket mangmangngegda ti panagbettak ken sirena kadagiti kalsada.
Kabayatanna, masasair metten ti rikna dagiti kaaduan a Pilipino nga asideg iti Gaza strip gapu iti kinatangken ti ulo dagiti rebelde ken saanda a panangkanunong iti katulagan.
Nupay naruamdan iti riribuk ket inwaragawag ni Monina Avraham a nabannogdan a kanayon lattan nga aglemmeng kadagiti bomb shelter tunggal adda ti panagbomba.
Agduadua met dagiti kaaduan a taga-Israel no sadino ti pagtataudan ti suplay ti Hamas militants gapu ta arigna a saanda a maib-ibusan iti armas.
Maipalagip nga idi kalman laeng ket nangrugi ti extended ceasefire iti nagbaetan ti dua a benneg bayat a mapagsasaritaan nga agbalin koman a permanente daytoy iti nagbaetan dagiti dua a pagilian.
ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn